Kuva: Jyri-Jussi Rekinen

Haamuretkeilijöiden tehtäviin kuuluu retkeilyreiteillä patikointi ja havaintojen tekeminen reittimerkintöjen toimivuudesta. Metsähallituksen luontopalvelujen järjestämä haamuhaku on käynnissä, ja ensimmäiset vapaaehtoiset pääsevät maastoon syksyn aikana.

Haamuretkeilijät tutustuvat retkeilyreitteihin ja niiden merkintöihin nimettöminä ja tavallisia retkeilijöitä esittäen. Vastaavia haamuretkeilijöitä on käytetty ympäri Suomea vuodesta 2013 lähtien. Haamut ovat arvioineet aiemmin muun muassa pyöräilyreittejä ja kulttuurikohteita.

Kokemukset vapaaehtoisten käytöstä ovat olleet positiivisia, kertoo Metsähallituksen luontopalveluiden erikoissuunnittelija Erkki Ollila.

– Ihmiset ovat yllättävänkin innokkaita tällaiseen vapaaehtoistoimintaan. Kysymme tiettyjä asioita, joita haluamme selvittää. Haamut kirjoittavat sitten vapaaehtoisen raportin.

Haamuretkeilijöiksi halutaan erityisesti henkilöitä, joilla ei ole laajaa kokemusta retkeilystä. Aiemmin on käytetty myös kokeneita retkeilijöitä.

– Nyt haluamme ihan tavallisilta polun tallaajilta tietoa, Ollilla sanoo.

Haamut retkeilevät Lapissa elokuusta lokakuuhun.

Maasto- ja ulkoilureittien luotettavuuden vahvistamista ajavan REILA-hankkeen kokonaisuuteen kuuluvien haamuretkeilijöiden avulla on tarkoitus kehittää vapaaehtoistoimintaa ja järjestöyhteistyötä.